b'\n_START_ARTICLE_\nStortveblad\n_START_SECTION_\nUtseende\n_START_PARAGRAPH_\nStortveblad er en ganske stor og grov plante, mye st\xc3\xb8rre enn sin n\xc3\xa6re slektning sm\xc3\xa5tveblad. Den er allikevel ganske anonym p\xc3\xa5 grunn av fargene den har. Den er nemlig gr\xc3\xb8nn og gulgr\xc3\xb8nn, og derfor ikke alltid s\xc3\xa5 lett \xc3\xa5 legge merke til p\xc3\xa5 tross av st\xc3\xb8rrelsen._NEWLINE_Stortveblad har to ovale, store blader ved basis av stengelen (det norske slektsnavnet tveblad betyr to blader). I toppen av en opptil 60 centimeter lang stengel sitter et aks med flere titalls gulgr\xc3\xb8nne blomster. Stortveblad kan opptre i store mengder der den vokser.\n_START_SECTION_\nForekomster i Norge\n_START_PARAGRAPH_\nStortveblad vokser for det meste p\xc3\xa5 kalkrik grunn, enten i skog eller p\xc3\xa5 myr. Den finnes over mye av landet helt nord til Porsanger, men siden den trenger kalk mangler den flere steder i S\xc3\xb8r-Norge. Den vokser spredt, og er ikke veldig vanlig noen steder selv om den opptrer ganske hyppig spesielt p\xc3\xa5 kalkomr\xc3\xa5der i Nord-Norge. Stortveblad er ikke freda.'